দেখা যাচ্ছে যে তৎকালীন সরকারপক্ষ যেমন চায়নি সংসদ আন্দোলন বিকশিত হোক, তেমনি আন্দোলনকারীদের শ্রেণিচরিত্রও আন্দোলনের বিস্তৃতির পক্ষে ততোটা সোচ্চার ছিল না। রণেশ দাশগুপ্তের কথার অনুরণন পাওয়া যায় সংসদকর্মী জামাল খানের রচনাতেও। চলচ্চিত্র সংসদের তৎকালীন ভূমিকা সম্পর্কে তিনি লিখেছেন, ‘চলচ্চিত্র প্রদর্শন, আলোচনা ও পত্রিকা প্রকাশের অভ্যন্তরে তার ক্রিয়াকান্ড বৃত্তায়িত, তাই বৃহত্তর প্রেক্ষিত অনর্জিত, সমাজ মানসে তার প্রতিবিম্ব দীর্ঘায়িত হয়ে পড়ছে না, চলচ্চিত্র সমাজাবয়বে মর্যাদা জাগ্রত স্থানে প্রতিষ্ঠিত করায় সংসদ যেটুকু পারঙ্গম বর্তমানে সংসদ তা করছে না অথবা তা সাধ্যের অতীত।’১৯ বস্ত্তত সেই সময় মধ্যবিত্ত শ্রেণির মধ্যেই এই আন্দোলনের বিস্তার ঘটানো কঠিন একটি কাজ হয়ে দাঁড়িয়েছিল, সমাজের নানা স্তরে ছড়িয়ে যাওয়া তো দূরের কথা। ঢাকা ছাড়া অন্যান্য শহরে সংগঠনের শাখা খোলাও সম্ভব হয়নি এই আন্দোলন সম্পর্কে সকলকে অভিহিত ও প্রাণিত করতে না পারায়। তবে ‘পাকিস্তান চলচ্চিত্র সংসদে’র একটি বিজ্ঞাপন থেকে জানা যায় যে, ঢাকাসহ চট্টগ্রাম, খুলনা, বরিশাল অঞ্চল থেকে সদস্য সংগ্রহের চেষ্টা করা হয়েছিল ১৯৬৮ সালের দিকে। বার্ষিক চাঁদা ধরা হয়েছিল ৩০ টাকা।২০ মুহম্মদ খসরুর বিবেচনায়, ‘১৯৬৩-৭১ সাল, বলা যায় চলচ্চিত্র সংসদ আন্দোলনের উদ্দেশ্য ও প্রয়োজনের কথা বোঝাতেই এই সময়টা ব্যয় হয়েছিল।’২১ অন্যত্র লিখেছেন, ‘সংসদের বর্তমান সদস্যদের মধ্যে অধিকাংশই তরুণ সমাজ হতে আগত। ক্রমশ তাদের মধ্যে শিল্পছবি-প্রীতি ও চলচ্চেতনার পক্ষে গভীরতা লক্ষ করা যাচ্ছে। সংসদ তথা চলচ্চিত্র আন্দোলনের পক্ষে এটি অত্যন্ত শুভ লক্ষণ। সকল পঙ্কিলতার অবসান ঘটিয়ে অচিরে এ দেশের চলচ্চিত্রশিল্প নির্মল রূপ ধারণ করবে, একথা সংসদ আন্তরিকভাবে বিশ্বাস করে।’২২ তাঁর কথার সত্যতা বাংলাদেশ পর্বে প্রমাণিত হয়েছে বইকি।